Адыгэ ныпыр ягъэлъапIэ
Илъэс зыбжанэ хъуауэ мэлыжьыхьым и 25-м ди республикэм щрагъэкIуэкI Адыгэ ныпым и махуэр гъэлъэпIэным ехьэлIа дауэдапщэхэр. Арат зытеухуар Налшык къалэ Абхъазым и щIыхькIэ щыIэ утым дыгъуасэ къыщызэрагъэпэщахэри. Махуэшхуэм и саулыкъукIэ автомобиль зекIуэ егъэжьэнри щыщт гуфIэгъуэм иращIэкI Iуэхухэм.
Пщэдджыжьым сыхьэти 10-м ирихьэлIэу мы щIыпIэм щызэхуэсащ дунейм адыгэу тетыр зэкъуэзыгъэувэ ди нагъыщэ пажэхэм ящыщ Адыгэ ныпым и махуэр зэдэзыгъэлъэпIэну къежьа нэхъыжьыфIхэмрэ щIалэгъуалэмрэ.
Удэзыхьэхт икIи узыгъэгушхуэт дыгъэпсым игъафIэ Iэгъуэблагъэм мыпхуэдиз цIыху зэуIуу щыплъагъуныр, псори нэфIэгуфIэ защIэхэрэ гукъыдэжым зэщIиIэтауэ. Утым щхьэхуэу щызэхэтт адыгэ пыIэ лъагэхэр зыщхьэрыс ди нэхъыжьыфIхэр, Iуэху дахэр я щхьэусыгъуэу зэрызэхуэзам зэрыщыгуфIыкIыр я зэбгъэдэтыкIэм, зэпсэлъэкIэм IупщI къытщищIу. АдэкIэ тIэкIу нэхъ пыIукIуэтауэ еувэкIа щIалэгъуалэ куэдыкIейм апхуэдизу зыкърахырт, нэфIэгуфIагъэрэ дэрэжэгъуэрэ я нэгум къищырти, уаримыгушхуэн плъэкIынутэкъым.
ПэкIу щIыкIэу екIуэкIа пщэдджыжь зэхыхьэм гуфIэгъуэм теухуа псалъэ дахэ щыжаIащ Къэбэрдей адыгэ жылагъуэ зэгухьэныгъэхэм я зэзыгъэуIу советым и тхьэмадэ Къалмыкъ Жылэбий, Бахъсэн къалэ и Кушмэзыкъуей хьэблэм щыIэ Адыгэ Хасэм и пашэ Бырхьэм Мухьэ-мэд, «Хабзэ» зи фIэщыгъэ щIалэгъуалэ жылагъуэ зэгухьэныгъэм и унафэщI КъуэщIысокъуэ Мартин сымэ, нэгъуэщIхэми.
Къэпсэлъахэм къыхагъэщащ адыгэхэм ди ныпым лIыгъэкIэ гъэнщIа тхыдэшхуэ зэриIэр. Абыхэм автомобиль зекIуэм хэтхэр къыхураджащ гъуэгум ипкI-илъ яхэмыту, зэпIэзэрыту тетыну, къыздагъэзэжэнум къащыпежьэнухэм екIуу къабгъэдыхьэжыну.
ЩIалэгъуалэм я автомашинэхэм адыгэ ныпхэр ящхьэщыхуарзэу республикэм и щIыналъэ зыбжанэ зэщIагъэхьащ, я махуэшхуэ дэрэжэгъуэмкIэ зыхуэзэхэм, къэзылъагъухэм ядэгуашэу. Пщыхьэщхьэм ахэр Налшык щыIэ Абхъазым и утыкум къекIуэлIэжащ икIи Адыгэ ныпым и махуэм теухуа гуфIэгъуэ дахэм абдеж щыпащащ. ГуфIэгъуэм къызэщIиIэта цIыхухэр абы куэду къекIуалIэри, пщыхьэщхьэр хэкIуэтэху уэрэд жаIэу, къафэу зэхэтащ зи щIалэгъуэхэр.
КЪУМАХУЭ Аслъэн,
«Адыгэ псалъэ» газетым и корреспондент .
